
COMUNICAT DE PRESĂ

Certificare CN Transelectrica SA 
Comitetul de reglementare al ANRE a aprobat certificarea Companiei Naţionale de Transport al Energiei Electrice "Transelectrica" - S.A., potrivit modelului de separare a proprietății, ca operator de transport şi de sistem al sistemului electroenergetic naţional.
Transelectrica a fost certificată anterior de ANRE, prin Ordinul ANRE nr. 71/2014, ca operator de transport şi de sistem al sistemului electroenergetic naţional, conform modelului “operator de sistem independent”. Având în vedere opinia Comisiei Europene exprimată cu ocazia acelei certificări, potrivit căreia "modelul ISO nu este cel mai potrivit pentru a fi aplicat societăţii Transelectrica" și că "separarea drepturilor de proprietate în cadrul statului ar constitui o opţiune mai adecvată pentru a asigura separarea efectivă a activităţilor de transport de interesele statului în materie de furnizare şi generare de energie electrică" și ca urmare a modificărilor legislative determinate de intrarea în vigoare a Ordonanţei de urgenţă a Guvernului nr. 86/17.12.2014, Transelectrica a solicitat ANRE reluarea procedurii de certificare potrivit modelului "de separare a proprietății". 

Din analiza modificărilor legislative ANRE a constatat ca Transelectrica se încadreaza în situația în care pot fi analizate condițiile de certificare prin raportare la modelul de separare a proprietății, în conformitate cu prevederile art. 31 alin. (2) și ale art. 34 alin. (2) din Legea energiei electrice și a gazelor naturale nr. 123/2012 și, prin Decizia ANRE nr. 1788/12.08.2015, a fost aprobată certificarea preliminară a  Transelectrica, conform acestui model.

Decizia, împreună cu documentele care au stat la baza aprobării ei, a fost notificată la Comisia Europeană. Potrivit prevederilor art. 3 alin. (1) din Regulamentul (CE) nr. 714/2009, Comisia Europeană  a examinat documentele primite și a emis Avizul C(2015) 7053 final din 12.10.2015. 
Potrivit prevederilor art. 31 alin. (1) lit. e) și alin. (2) din Legea nr. 123/2012, procedura de certificare a operatorului de transport şi de sistem se finalizează conform prevederilor art. 3 din Regulamentul (CE) nr. 714/2009, în sensul că "la primirea unui aviz din partea Comisiei, autoritatea de reglementare naţională adoptă, în termen de două luni, decizia finală cu privire la certificarea operatorului de transport și de sistem, ţinând seama în cea mai mare măsură posibilă de avizul Comisiei. Decizia autorităţii de reglementare și avizul Comisiei se publică împreună."

Având în vedere că ANRE a constatat îndeplinirea de către Transelectrica a cerințelor legale privind certificarea, Comitetul de reglementare al ANRE a aprobat certificarea Companiei Naţionale de Transport al Energiei Electrice "Transelectrica" - S.A., potrivit modelului de separare a proprietății, ca operator de transport şi de sistem al sistemului electroenergetic naţional, în acest sens fiind emis Ordinul ANRE nr. 164/2015.

Prin acest ordin se pun în aplicare prevederile legislației Uniunii Europene și a celei interne cu privire la certificarea operatorului de transport și de sistem și nu se instituie costuri/tarife sau obligații suplimentare asupra clientului final de energie electrică.
Ordinul cu privire la certificarea Transelectrica urmează a fi publicat în Monitorul Oficial al României și notificat Comisiei Europene, împreună cu documentele care au stat la baza aprobării lui.

